Ontspan met ’n boek van bekende historikus en joernalis | News24
Ontspan met ’n boek van bekende historikus en joernalis
Die K ouga Express, in samewerking met Kraal Uitgewers, gee vandeesweek Kruispaaie uit die pen van ’n gesoute historikus en joernalis aan een gelukkig leser weg . Foto: VERSKAF
DIE Kouga Express, in samewerking met Kraal Uitgewers, gee vandeesweek Kruis- paaie uit die pen van ’n gesoute historikus en joernalis aan een gelukkig leser weg.
Kruispaaie: Afrikanerkeuses van die 19de en 20ste eeu uit die pen van dr. Leopold Scholtz, plaas die grootste besluite wat die Afrikaner in die afgelope nagenoeg 150 jaar geneem het, onder die vergrootglas.
Deur die publikasie oor die Afrikaner se verlede, sal die hedendaagse Afrikaner uitsonderlike perspektief oor verskeie rigtinggewende besluite vind. Hierdie besluite het nie net die verloop van die geskiedenis vir die Afrikaner as gemeenskap in ’n sekere rigting gestuur nie, maar ook die geskiedenis van Suid-Afrika in geheel onherroeplik verander.
Die Afrikaner se keuse om as volk tot stand te kom en om enduit te veg in die uitmergelende en verwoestende Anglo-Boereoorlog is van die eerste keuses wat in Kruispaaie ondersoek word. Scholtz beklemtoon dat die pertinente besluit om tot die bittereinde te veg, weliswaar ’n bepalende rol in die oorlewing van die Afrikaner gespeel het. Afrikaners is met ’n trots gevul wat jare later nog gevoel is – ’n trots waarsonder die Afrikaner waarskynlik andersins sou wegkwyn.
Latere keuses soos die instelling van Apartheid, die radikalisering van Afrikaner Nasio-nalisme en ook die uiteindelike keuse vir hervorming, skets ’n noodsaaklike prentjie van omstandighede, keuses en gevolge uit hierdie tydperk in die Afrikaner se geskiede-nis.
Hoewel Kruispaaie nie poog om partydig te staan teenoor besluite wat deur die dekades geneem is nie, bied dit ’n waardevolle ontleding van die geskiedenis wat die Afrikaner van vandag ’n beter begrip van dié besluite sal gee. Kruispaaie is ’n bondige publikasie wat die grootste keerpunte in die Afrikaner se geskiedenis ondersoek en selfs brandende vrae oor die Afrikaner se toekoms prontuit stel.
Die boek is beskikbaar by Kraal Uitgewers teen R220 (R40 posgeld uitgesluit). Vir meer inligting of om die boek te bestel, skakel 012 644 4329.
Om vir die kompetisie in aanmerking te kom, stuur jou besonderhede na kougaexp@media24.com. Die kompe-tisie sluit om 12:00 op 9 Mei. Die wenner sal per epos gekontak word.